Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom 	

Sp. zn. : 1 Pv 319/12/6613	Žiar nad Hronom, 25.10.2012
EEČ : 2-52-153-2012

U Z N E S E N I E

Trestná vec:	obvinená XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov

Rozhodol: 	prokurátor Okresnej prokuratúry Žiar nad Hronom
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Dňa 07.05.2012 v čase asi o 19.30 h viedla po ceste II/428 osobné motorové vozidlo zn. XXXXX, ev. č. XXXXX tým spôsobom, že km 1,35 pred predajňou Lahôdky na Ul. Bystrickej predbehla cyklistku XXXXX a hneď odbočila z cesty vpravo na parkovisko, pričom cyklistka XXXXX, nar. XXXXX nestihla  vzájomnej zrážke zabrániť, predným kolesom bicykla narazila do pravého zadného nárazníka vozidla Renault, následkom čoho spadla na zem a utrpela zranenia - podvrtnutie zápästia a kolenného kĺbu vľavo, pomliaždenie lakťa a predlaktia vľavo a psychosomatický šok ľahkého stupňa, ktoré si podľa vyjadrenia znalca vyžadujú pri nekomplikovanom liečení práceneschopnosť 14 - 24 dní. 
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka PZ, Okresného riaditeľstva PZ, Okresného dopravného inšpektorátu XXXXX ČVS:ORP-32/DI-ZH-2012 zo dňa 08.08.2012 bolo vznesené obvinenie XXXXX, nar. XXXXX za prečin ublíženia na zdraví podľa § 158 Trestného zákona na tom skutkovom základe, že dňa 07.05.2012 v čase asi o 19.30 h viedla po ceste II/428 osobné motorové vozidlo zn. XXXXX, ev. č. XXXXX tým spôsobom, že km 1,35 pred predajňou Lahôdky na Ul. Bystrickej predbehla cyklistku XXXXX a hneď odbočila z cesty vpravo na parkovisko, pričom cyklistka XXXXX, nar. XXXXX nestihla  vzájomnej zrážke zabrániť, predným kolesom bicykla narazila do pravého zadného nárazníka vozidla Renault, následkom čoho spadla na zem a utrpela ľahké zranenie.

	Obvinená XXXXX bola v prípravnom konaní vypočutá ku skutku, ktorý je jej kladený za vinu, pričom uviedla, že dňa 07.05.2012 viedla osobné motorové vozidlo XXXXX ev. č. XXXXX. Keď prichádzala k autobusovému nástupišťu pred motelom v Žarnovici, videla pred sebou po pravej krajnici ísť pani na bicykli. Keď prechádzala popri cyklistke, jej priateľ, XXXXX, ktorý sedel vedľa nej, jej povedal, že tam stojí jeho sestra a má zabočiť, preto pribrzdila a zabočila vpravo na parkovisko, pričom zabudla na cyklistku. Až v spätnom zrkadle túto videla, ako spadla s bicyklom na zem. Hneď nehodu oznámili telefonicky na políciu a policajti privolali sanitku. S majiteľom vozidla, XXXXX starším, vyplnila tlačivo o dopravnej nehode a toto zaslali na poisťovňu, v ktorej je vozidlo poistené.  Súhlasila s podmienečným zastavením trestného stíhania. 

	Svedkyňa - XXXXX vo svojej výpovedi popísala priebeh dopravnej nehody, uviedla, že i napriek tomu, že sa snažila zrážke zabrániť, vozidlo XXXXX, ktoré ju predbehlo a odbočovalo vpravo sa pravým zadným rohom otrelo o jej predné koleso, následkom čoho stratila rovnováhu a spadla na zem. Práceneschopná bola od 08.05.2012 do 31.05.2012. Práceneschopnosť bola ukončená na jej žiadosť, aj napriek tomu, že nemohla vykonávať všetky pracovné činnosti, nakoľko ju bolelo zápästie. V trestnom konaní sa nepripojila s nárokom na náhradu škody, nakoľko túto si uplatní z povinného zmluvného poistenia za škodu spôsobenú prevádzkou motorového vozidla. 

	Do konania sa ako poškodený pripojili s nárokom na náhradu škody Všeobecná zdravotná poisťovňa, a. s. , Skuteckého 22, Banská Bystrica vo výške 168,13 € a Sociálna poisťovňa, Sládkovičova 17, XXXXX vo výške 107,50 €. 

	Zo spisového materiálu bol zabezpečený listinný dôkaz od spoločnosti Genertel poisťovňa, a. s. , z ktorého je zrejmé, že dopravná nehoda zo dňa 07.05.2012, ktorá bola spôsobená osobným motorovým vozidlom, ev. č. XXXXX, ktoré v tom čase viedla XXXXX bola tejto spoločnosti nahlásená a ku dňu 19.10.2012 bolo rozhodnuté o výške plnenia 169,53 € Všeobecnej zdravotnej poisťovni. 

	Na základe dôkazov založených v spisovom materiáli mám za to, že obvinená XXXXX svojím konaním zo dňa 07.05.2012 naplnila všetky zákonné znaky prečinu ublíženia na zdraví podľa § 158 Trestného zákona, nakoľko inému z nedbanlivosti ublížila na zdraví tým, že porušila dôležitú povinnosť uloženú jej podľa zákona. Trestný zákon za tento prečin dovoľuje uložiť trest odňatia slobody až na 1 rok. 

	Obvinená XXXXX doposiaľ nebola trestne stíhaná, v evidenčnej karte vodiča nemá žiadny záznam, o priestupkoch na úseku dopravy,  v mieste bydliska nebola riešená na úseku priestupkov. 

	Na základe hore uvedených skutočností som dospel k názoru, že sú splnené podmienky ustanovenia § 2l6 ods. l Tr. por., teda, že ide o prečin, za ktorý zákon ustanovuje trest odňatia slobody, ktorého horná hranica neprevyšuje 5 rokov. Obvinená sa k trestnému činu priznala, tento oľutovala, súhlasila s podmienečným zastavením trestného stíhania a urobila opatrenia smerujúce k náhrade škody - nahlásila dopravnú nehodu na poisťovni. 

S prihliadnutím na doterajší spôsob života a okolnosti prípadu možno takéto rozhodnutie považovať za dostačujúce a z tohto dôvodu som rozhodol tak, ako je uvedené vo výrokovej časti tohto rozhodnutia.

Zároveň som obvinenej určil skúšobnú dobu v trvaní 12 mesiacov, ktorá začne plynúť právoplatnosťou tohto rozhodnutia. Ak obvinená v priebehu skúšobnej doby bude viesť riadny život a vyhovie uloženým podmienkam, prokurátor rozhodne, že sa osvedčila, inak rozhodne a to aj počas skúšobnej doby, že sa v trestnom stíhaní pokračuje. 
Poučenie:
Proti tomuto uzneseniu je možné podať sťažnosť do 3 dní odo dňa oznámenia prostredníctvom tunajšej prokuratúry Krajskej prokuratúre v Banskej Bystrici.
Sťažnosť má odkladný účinok.

JUDr. Slavomír Višňovský
prokurátor